Vlooimark inspireer nuwe kykNET-reeksBeer Adriaanse en Carla Smith in ‘Mooiweer en warm’. (Foto: kykNET) By ŉ doodgewone kerk op die Hoëveld sukkel ds. Issie, soos vele van haar medepredikante, om die kerk se koffers vol te kry. Dis juis vir hierdie rede dat sy instem om ŉ kontrak te sluit met Alex Kemp, ŉ suksesvolle organiseerder van popkonserte en vlooimarkte, om ŉ gereelde mark op Saterdae op die kerk se terrein te hou. Mooiweer en warm, uit die pen van die veelbekroonde skrywer Paul C Venter, is ŉ splinternuwe Afrikaanse reeks wat die lewens van naweek-smouse volg. kykNET-kykers sal van Februarie ŉ blik tot in die diepste hoeke van hul swaarkry, blydskap, oorwinnings en verliese kry. Soos die karakters die kykers met hulle sout-van-die-aarde-manewales inkatrol, word die spanningslyn versterk wanneer die ondenkbare prut in die agtergrond – die dam wat reg bokant hierdie gemeenskap sit, gaan bars… en al wat hiervan weet, is die wetenskaplikes wat oor min tot geen mensekennis beskik. In hierdie wêreld sit komedie en tragedie saam op dieselfde stoeltjie. Leer ken die karakters Paul du Toit in ‘Mooiweer en warm’. (Foto: kykNET) In die rol van Cezanne Dippenaar, die geoloog wat vir Geo Solutions werk en wie se verslag die moontlike ramp voorspel, is Carla Smith (Tydelik terminaal, Troukoors). Cezanne het haar familie in ’n ongeluk verloor en het so ryk geërf dat sy nie eintlik nodig het om te werk nie, maar sy besluit tog om in haar pa, ook ŉ geoloog, se voetspore te volg. Carlo Daniels (Skemerdans, Barakat) is die slim weerkundige Ruben Arendse en Cezanne se beste vriend. Hy is gelukkig getroud met Maddy (Athina Jansen – Suidooster en Desemberdiewe), ’n fisioterapeut wat ook ŉ stalletjie by die vlooimark het waar sy mense se seer spiere masseer. Alex Kemp (Geon Nel van onder meer Die Boekklub en Nêrens, Noord-Kaap) is die suksesvolle organiseerder van popkonserte en vlooimarkte. Hy is geskei en deel ŉ huis met sy voormalige skoonma, Sonica Winters (Egoli en Lui maar op, Belinda se Brümilda van Rensburg). Skinder die mense oor dié vreemde verhouding? Natuurlik! Marisa Drummond (Spoorloos: Die eiland, Elke skewe pot) vertolk die rol van Isabella Boshoff, ds. Issie vir die inwoners, die eerste vrouepredikant wat die gemeente nog gehad het. Sy was nog nooit getroud nie en die kerkraad begin wonder of hulle die regte besluit geneem het om haar op die preekstoel toe te laat. André Samuels (Sara se geheim) is Bokkie Oktober, die skriba van die kerk wat glo alles in die lewe moet volgens die Bybel bestuur word. Meyer Basson, ŉ jong ouderling in die kerk en ŉ voëlkenner wat boeke en sketse op die vlooimark smous, word vertolk deur Beer Adriaanse (Hotel, Kanarie). Is Meyer die ridder wat Cezanne van die bose magte gaan red? Mense soos Hannah Brand (Susan Danford van Raised by Wolves en Imdemnity), bestuurder van Geo Solutions wat onder politieke en geldelike druk is. Of die gevaarlike en glibberige Dieter (Jacques Theron van Moffie en Sheperds and Butchers) wat bang is Cezanne gaan Geo Solutions sink. Ander karakters sluit in Berta Engelbrecht (Antoinette Kellerman van Known Gods en Song vir Katryn), ŉ ou hippie wat boeke op die mark verkoop, haar dogter Aletta (Tinarie van Wyk Loots van Troukoors en Nêrens, Noord-Kaap) wat langs haar ma sonbrille smous en haar humeur in toom probeer hou, en Lood Momberg, vertolk deur Paul du Toit van Stiekyt en Binnelanders, die rocksanger en tattoeëerkunstenaar wat meer as net T-hemde verkoop. Ook by die mark is Willem Conradie (Deon Lotz van Lecacy en Binnelanders), ’n verbitterde man wat wegneemetes verkwansel, en sy vrou, Nerine (Ira Blanckenberg van Toorbos en Griekwastad), verniel. Carmen Booysen (Kim Cloete van Fynskrif en Binnelanders) is Nerine se vriendin wat vir haar drie kinders en blinde pa, Oom Skip (Royston Stoffels van Arendsvlei en Vaselinetjie), probeer sorg deur tuisgemaakte lekkergoed te verkoop. En soos die reeks van 13 episodes vorder en kykers die karakters leer ken, is daar die hele tyd die vraag wat knaag: Gaan die dam dit hou? Wat as die groot storm kom? Die span agter die reeks Marisa Drummond in ‘Mooiweer en warm’. (Foto: kykNET) Mooiweer en warm is vervaardig deur Nagvlug Films, wat ook verantwoordelik was vir trefferreekse soos Dinge van ŉ kind, Nêrens, Noord-Kaap en Hotel. Die regisseurs is Zandré Coetzer en Ephraim Gordon. Pieter Bezuidenhout het die titelsnit geskryf en gekomponeer en dit word deur Amanda Strydom gesing. “Ek wou lankal iets oor ŉ vlooimark se mense doen,” verduidelik Paul. “Terwyl ek met die navorsing op ŉ regte vlooimark besig was, het iemand genoem hoe gevaarlik dit sou wees as die vlooimark aan die brand raak. Toe laat dit my dink aan ŉ groot disaster wat so ŉ mark gaan bedreig. Gaan dit die mark tref of nie? Ek dink dit gaan die kykers laat naels byt tot die einde!” Mooiweer en warm begin op Dinsdag 7 Februarie om 20:00 op kykNET (DStv-kanaal 144). Die reeks sal ook op DStv Catch Up beskikbaar wees.